CELEX: 32020D2000
Language: ga
Date: 2020-11-27 00:00:00
Title: Cinneadh (AE) 2020/2000 ón gComhairle an 27 Samhain 2020 thar cheann an Aontais Eorpaigh, maidir le tabhairt i gcrích an Chomhaontaithe Comhpháirtíochta maidir le hIascaigh Inbhuanaithe agus a phrótacal cur chun feidhme (2020-2026)

8.12.2020   
               
               
                  GA
               
               
                  Iris Oifigiúil an Aontais Eorpaigh
               
               
                  L 413/1
               
            
         CINNEADH (AE) 2020/2000 ÓN gCOMHAIRLE
         an 27 Samhain 2020
         thar cheann an Aontais Eorpaigh, maidir le tabhairt i gcrích an Chomhaontaithe Comhpháirtíochta maidir le hIascaigh Inbhuanaithe agus a phrótacal cur chun feidhme (2020-2026)
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43 i gcomhar leis an dara fomhír d’Airteagal 218(6), an dara fomhír, pointe (a)(v), agus Airteagal 218(7) de,
         Ag féachaint don togra ón gCoimisiún Eorpach,
         Ag féachaint don tionscnamh ó Pharlaimint na hEorpa (1),
         De bharr an mhéid seo a leanas:
         
                     (1)
                  
                  
                     I gcomhréir le Cinneadh ón gComhairle (AE) 2020/272 (2), síníodh an Comhaontú Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Séiséal (an “Comhaontú Comhpháirtíochta”) agus an prótacal chur chun feidhme (“an Prótacal”) an 24 Feabhra 2020, faoi réir a dtabhairt i gcrích tráth níos déanaí.
                  
               
                     (2)
                  
                  
                     Leis an gComhaontú Comhpháirtíochta aisghairtear an Comhaontú Comhpháirtíochta Iascaigh reatha idir an Comhphobal Eorpach agus Poblacht na Séiséal (3), comhaontú a tháinig i bhfeidhm an 2 Samhain 2007 ar feadh tréimhse sé bliana agus a rinneadh a athnuachan go hintuigthe, agus dá bhrí sin, is comhaontú é atá fós i bhfeidhm.
                  
               
                     (3)
                  
                  
                     Síniodh an prótacal is déanaí lena gcuirtear chun feidhme an Chomhaontaithe Comhpháirtíochta maidir le hIascaigh Unbhuanaithe idir an Chomhphobal Eorpach agus Poblacht na Séiséal (4) an 18 Nollaig 2013 agus cuireadh i bhfeidhm é go sealdach ón 18 Eanáir 2014. Chuaigh sé in éag an 17 Eanáir 2020.
                  
               
                     (4)
                  
                  
                     Is é cuspóir an Chomhaontaithe Comhpháirtíochta agus an Phrótacail cur ar chumas an Aontais agus Phoblacht na Séiséal (“Na Séiséil”) oibriú níos dlúithe le chéile chun forbairt an bheartais iascaigh inbhuanaithe a chur chun cinn tuilleadh, agus chun acmhainní iascaigh i limistéar iascaireachta na Séiséal agus san Aigéan Indiach a shaothrú ar bhealach freagrach san am céanna.
                  
               
                     (5)
                  
                  
                     Ba cheart an Comhaontú Comhpháirtíochta agus an Prótacal a fhormheas.
                  
               
                     (6)
                  
                  
                     Le hAirteagal 12 den Chomhaontú Comhpháirtíochta, bunaítear Comhchoiste atá le bheith freagrach as faireachán a dhéanamh ar chur chun feidhme an Chomhaontaithe agus a Phrótacail Cur Chun Feidhme. Anuas air sin, féadfaidh an Comhchoiste modhnuithe áirithe ar an bPrótacal a fhormheas. D’fhonn formheas na modhnuithe sin a éascú, ba cheart go dtabharfaí de chumhacht don Choimisiún, faoi réir coinníollacha substainteacha agus nóis imeachta sonracha, iad a fhormheas thar ceann an Aontais faoi nós imeachta simplithe.
                  
               
                     (7)
                  
                  
                     Ba cheart don Chomhairle seasamh an Aontais maidir le modhnuithe atá beartaithe don Phrótacal a bhunú. Ba cheart na modhnuithe atá beartaithe a fhormheas mura rud é go ndéanann mionlach blocála de na Ballstáit agóid i gcoinne na modhnuithe sin i gcomhréir le hAirteagal 16 (4) den Chonradh ar an Aontas Eorpach.
                  
               
                     (8)
                  
                  
                     Ba cheart go dtiocfadh an Comhaontú Comhpháirtíochta agus an Prótacal i bhfeidhm a luaithe is féidir i bhfianaise na tábhachta eacnamaíche a bhaineann le gníomhaíochtaí iascaireachta an Aontais i limistéar iascaireachta na Séiséal agus an ghá atá ann an cur isteach ar ghníomhaíochtaí den sórt sin a laghdú a oiread is féidir,
                  
               TAR ÉIS AN CINNEADH SEO A GHLACADH:
         
            Airteagal 1
            Formheastar leis seo, thar ceann an Aontais (5), an Comhaontú Comhpháirtíochta maidir le hIascaigh Inbhuanaithe idir an tAontas Eorpach agus Poblacht na Séiséal (“an Comhaontú Comhpháirtíochta”) agus an Prótacal i dtaca leis an gComhaontú Comhpháirtíochta maidir le hIascaigh Inbhuanaithe a Chur Chun Feidhme idir an tAontas Eorpach agus Poblacht na Séiséal (2020-2026) (“an Prótacal”).
         
         
            Airteagal 2
            Tabharfaidh Uachtarán na Comhairle, thar ceann an Aontais, an fógra dá bhforáiltear in Airteagal 19 den Chomhaontú Comhpháirtíochta agus an fógra dá bhforáiltear in Airteagal 17 den Phrótacal.
         
         
            Airteagal 3
            I gcomhréir leis an nós imeachta agus na coinníollacha a leagtar síos san Iarscríbhinn a ghabhann leis an gCinneadh seo, údaraítear an Coimisiún leis seo, thar ceann an Aontais, modhnuithe ar an bPrótacal arna nglacadh ag an gComhchoiste arna bhunú faoi Airteagal 12 den Chomhaontú Comhpháirtíochta.
         
         
            Airteagal 4
            Tiocfaidh an Cinneadh seo i bhfeidhm ar an dáta a ghlacfar é.
         
         
            Arna dhéanamh sa Bhruiséil, 27 Samhain 2020.
            
               
                  Thar ceann na Comhairle
               
               
                  An tUachtarán
               
               M. ROTH
            
         
         
            (1)  Toiliú an 11 Samhain 2020 (nár foilsíodh go fóill san Iris Oifigiúil).
         
            (2)  Cinneadh (AE) 2020/272 ón gComhairle an 20 Feabhra 2020 maidir le síniú, thar ceann an Aontais Eorpaigh agus cur i bhfeidhm sealadach an Chomhaontaithe Comhpháirtíochta maidir le hIascaigh Unbhuanaithe idir an Chomhphobal Eorpach agus Poblacht na Séiséal agus an prótacal chur chun feidhme (2020-2026) (IO L 60, 28.2.2020, lth. 3).
         
            (3)  IO L 290, 20.10.2006, lch. 2.
         
            (4)  Níl ann do théacs an Phrótacail seo sa Ghaeilge.
         
            (5)  Foilsíodh téacsanna an Chomhaontaithe Comhpháirtíochta agus an Phrótacail in IO L 60, 28.2.2020, lth. 5.
      
      
         
            IARSCRÍBHINN
            
               AN NÓS IMEACHTA AGUS NA COINNÍOLLACHA MAIDIR LE FORMHEAS A DHÉANAMH AR MHODHNUITHE AR AN bPRÓTACAL ATÁ LE GLACADH AG AN gCOMHCHOISTE
            
            I gcás ina n-iarrfar ar an gComhchoiste modhnuithe ar an bPrótacal a ghlacadh i gcomhréir le hAirteagal 12(3) den Chomhaontú Comhpháirtíochta, agus le hAirteagal 6 den Phrótacal, údarófar don Choimisiún na modhnuithe atá beartaithe a fhormheas thar ceann an Aontais, faoi na coinníollacha seo a leanas:
            
                        (1)
                     
                     
                        Maidir leis an bhformheas a dhéanfar thar ceann an Aontais, áiritheoidh an Coimisiún:
                        
                                    (a)
                                 
                                 
                                    go mbeidh sé i gcomhréir le cuspóirí an chomhbheartais iascaigh;
                                 
                              
                                    (b)
                                 
                                 
                                    go mbeidh sé comhsheasmhach leis na rialacha ábhartha arna nglacadh ag eagraíochtaí réigiúnacha bainistithe iascaigh agus go gcuirfear san áireamh ann comhbhainistiú arna dhéanamh ag Stáit chósta;
                                 
                              
                                    (c)
                                 
                                 
                                    go gcuirfear san áireamh ann an fhaisnéis staidrimh, an fhaisnéis bhitheolaíoch agus an fhaisnéis ábhartha eile is déanaí a cuireadh chuig an gCoimisiún.
                                 
                              
                  
                        (2)
                     
                     
                        Sula ndéanfaidh an Coimisiún modhnuithe atá beartaithe a fhormheas thar ceann an Aontais, cuirfidh an Coimisiún faoi bhráid na Comhairle iad in am trátha roimh an gcruinniú ábhartha den Chomhchoiste.
                     
                  
                        (3)
                     
                     
                        Déanfaidh an Chomhairle measúnú féachaint an gcomhlíontar na critéir a leagtar síos i bpointe 1 leis na modhnuithe atá beartaithe.
                     
                  
                        (4)
                     
                     
                        Mura ndéanfaidh líon áirithe Ballstát agóid i gcoinne na modhnuithe atá beartaithe, líon is comhionann le mionlach blocála na Comhairle i gcomhréir le hAirteagal 16(4) den Chonradh ar an Aontas Eorpach, formheasfaidh an Coimisiún thar ceann an Aontais iad. Má tá mionlach blocála den sórt sin ann, diúltóidh an Coimisiún, thar ceann an Aontais, do na modhnuithe atá beartaithe.
                     
                  
                        (5)
                     
                     
                        Más rud é, le linn cruinnithe den Chomhchoiste a thionólfar ina dhiaidh sin, nach féidir teacht ar chomhaontú, lena n-áirítear comhaontú ar an láthair, cuirfear an cheist ar ais chuig an gComhairle, i gcomhréir leis an nós imeachta a leagtar amach i bpointí 2 go 4, chun go gcuirfear tosca nua san áireamh i seasamh an Aontais.
                     
                  
                        (6)
                     
                     
                        Iarrtar ar an gCoimisiún aon bheart is gá a dhéanamh, in am trátha, chun obair leantach a dhéanamh ar chinneadh an Chomhchoiste, lena n-áirítear, i gcás inarb iomchuí, an cinneadh ábhartha a fhoilsiú in Iris Oifigiúil an Aontais Eorpaigh agus aon togra is gá chun cur chun feidhme an chinnidh sin a thíolacadh.
                     
                  A mhéid a bhaineann le hábhair eile nach mbaineann le modhnuithe ar an bPrótacal i gcomhréir le hAirteagal 12(3) den Chomhaontú Comhpháirtíochta, agus le hAirteagal 6 den Phrótacal, déanfar an seasamh atá le glacadh ag an Aontas sa Chomhchoiste a chinneadh i gcomhréir leis na Conarthaí agus le cleachtais oibre sheanbhunaithe.